'"Enginn bjóst við þessu"'
Það er óhætt að segja að andrúmsloftið sé spennuþrungið í Brussel þessa stundina eftir að hryðjuverk voru framin í borginni í morgun. Elín Anna Jónasdóttir býr í borginni þar sem hún starfar á skrifstofu Vesalius College. Að minnsta kosti 35 létu lífið og hundruð eru særðir.
Eftir að alvara málsins kom í ljós var sett útgöngubann á vinnustað Elínar, rétt eins og annarsstaðar þar sem fólki var bannað að fara út. Þá voru að minnsta kosti tvær svokallaðar " controlled bombings " gerðar í hverfinu en þær eru gerðar til þess að sprengja eða afvirkja mögulegar sprengjur. "Við heyrðum vel í þeim á skrifstofunni sem auðvitað hristi vel upp í öllum og lét hjartað hamast," segir Elín í samtali við mbl.is.
Borgarbúum hefur nú verið ráðlagt að halda sig heima og forðast margmenna staði. "Síðan er búið að senda út tilkynningu í vinnunni hjá mér þar sem segir að við megum ekki mæta aftur til vinnu fyrr en á mánudaginn í fyrsta lagi. Þangað til getum við reynt okkar besta við að vinna að heiman."
Stanslausar sírenur í allan dag
Elín segir allt morandi í lögreglu- og hermönnum í hverfinu og að hún sé búin að heyra sírenur stanslaust í allan dag. Þá fljúga þyrlur stöðugt yfir hverfið.
"Þetta er búinn að vera mjög óhugnanlegur dagur," segir Elín og bætir við að hún hafi í dag verið að hjálpa við að hafa upp á nemendum skólans sem hún vinnur hjá en þar ferðast nemendurnir mikið.
Aðspurð hvernig hún sjái fyrir sér næstu daga þróast segir Elín mikla óvissu í gangi en hún á enn eftir að fara heim til sín eftir árásirnar. Elín endaði á því að fara til foreldra sinna þar sem lestarstöðin næst háskólanum var lokuð og engar aðrar samgöngur í gangi.
"Þar að auki var ég að lesa að einn mannanna sem tengist sprengingunni á flugvellinum sást í hverfinu mínu, Schaerbeek og því er ég ekki viss aum að það sé óhult fyrir mig að fara heim núna."
Engan áhuga á að stíga upp í almenningssamgöngur
Elín segist hafa engan áhuga á því að stíga upp í almenningssamgöngur á næstunni, hvað þá fara á flugvöll. "Ég gæti hugsanlega tekið upp á því að byrja að hjóla í vinnuna bara," segir Elín og bætir við að hún ætli líklega bara að halda sig heima um páskana.
Þetta er þó ekki í fyrsta skipti sem Elín upplifir útgöngubann en það var sett á í Brussel eftir hryðjuverkaárásirnar í París í Nóvember. "Þá gerðist svosem ekkert en flestir staðir voru tómir og fólk var ekkert spennt fyrir því að fara út."
Að sögn Elínar hafa atburðir dagsins mikil áhrif á vinnunni hennar þar sem flestir nemendur skólans eða um 70% koma erlendis frá.
"Ég er strax búin að fá fjölmarga tölvupósta frá foreldrum nemenda sem hafa komst inn í háskólann fyrir haustið og eru mjög áhyggjufullir og eru að endurskoða að senda átján ára börnin sín hingað."
Sátu í sólinni og drukku bjór
Aðspurð hvort að hún haldi að árásirnar í dag muni breyta einhverju í samfélagi borgarana í Brussel segist Elín vona ekki.
"Ég hef auðvitað ekki haft mikinn tíma til þess að upplifa andann utandýra ennþá en þegar ég labbaði í átt að úthverfinu þar sem foreldrar mínir búa voru reyndar þó nokkuð margir sem sátu í sólinni, drukku bjór og nutu lífsins, eins og ekkert hafi gerst," segir Elín.
"Auðvitað er allt fullt af lögreglu og hermönnum hér og þar en það var gott að sjá að fólk er ekki tilbúið að gefast upp."
Hún segir þó að allir í vinnunni hennar hafi skiljanlega verið í áfalli í dag. "Ég vona svo sannarlega að þetta muni ekki breyta okkur og að við náum okkur aftur á strik hratt, en þetta er auðvitað rosalegt áfall. Enginn bjóst við þessu, sérstaklega ekki eftir handtökurnar hér á föstudaginn."
Hún segist ekki hafa tekið eftir útlendingahatri í Brussel en hefur áhyggjur af vaxandi tortryggni gegn útlendingum á Íslandi sem hún segist aðallega sjá í gegnum netið. Segist hún vona að árásarnir í dag muni ekki verða til aukinnar tortryggni gangvart útlendingum og öðrum þjóðfélagsflokkum í Brussel þar sem Belgar eru svo fjölbreytt þjóð.
Það er óhætt að segja að andrúmsloftið sé spennuþrungið í Brussel þessa stundina eftir að hryðjuverk voru framin í borginni í morgun.
Elín Anna Jónasdóttir býr í borginni þar sem hún starfar á skrifstofu Vesalius College.
Að minnsta kosti 35 létu lífið og hundruð eru særðir.
Aðspurð hvernig hún sjái fyrir sér næstu daga þróast segir Elín mikla óvissu í gangi en hún á enn eftir að fara heim til sín eftir árásirnar.
Elín segist hafa engan áhuga á því að stíga upp í almenningssamgöngur á næstunni, hvað þá fara á flugvöll.
Að sögn Elínar hafa atburðir dagsins mikil áhrif á vinnunni hennar þar sem flestir nemendur skólans eða um 70% koma erlendis frá.